蜀道難
作者：李白
朝代：唐
主题：樂府

paragraphs: 噫籲嚱，危乎高哉！
蜀道之難，難於上青天！
蠶叢及魚鳧，開國何茫然！
爾來四萬八千歲，不與秦塞通人煙。
西當太白有鳥道，可以橫絕峨眉巔。
地崩山摧壯士死，然後天梯石棧相鉤連。
上有六龍回日之高標，下有衝波逆折之回川。
黃鶴之飛尚不得過，猿猱欲度愁攀援。(攀援 一作：攀緣)
青泥何盤盤，百步九折縈巖巒。
捫參歷井仰脅息，以手撫膺坐長嘆。
問君西遊何時還？畏途巉巖不可攀。
但見悲鳥號古木，雄飛雌從繞林間。
又聞子規啼夜月，愁空山。
蜀道之難,難於上青天，使人聽此凋朱顏！
連峯去天不盈尺，枯鬆倒掛倚絕壁。
飛湍瀑流爭喧豗，砯崖轉石萬壑雷。
其險也如此，嗟爾遠道之人胡爲乎來哉！(也如此 一作：也若此)
劍閣崢嶸而崔嵬，一夫當關，萬夫莫開。
所守或匪親，化爲狼與豺。
朝避猛虎，夕避長蛇；磨牙吮血，殺人如麻。
錦城雖雲樂，不如早還家。
蜀道之難,難於上青天，側身西望長諮嗟！

标签：蒙学
唐詩三百首